Doodskis-2: Jackson terug in tronkOosthuizen (voor) en Jackson in die hof. Foto: Landi Malan Theo Martins Jackson is Donderdagaand terug in die gevangenis in Witbank nadat ŉ mosie ingedien is waarvolgens Jackson en sy medepligtige in die doodskis-saak, Willem Oosthuyzen, se parool herroep kan word. Jackson is presies ŉ week gelede op parool vrygelaat terwyl Oosthuyzen nog in aanhouding was; hy sou egter ook binnekort vrygelaat word. Singabakho Nxumalo, woordvoerder van die departement van korrektiewe dienste (DKD), het Woensdag aan Maroela Media gesê die twee mans se parool word heroorweeg omdat die slagoffer se familie nie in die saak geken is nie. Maroela Media het vroeër berig die korrektiewe toesig-en-paroolraad het gesê hy het besluit om Jackson en Oosthuyzen vroeg in Februarie parool toe te staan, nadat hulle die minimum vereiste tydperk van hul vonnisse asook die nodige rehabilitasieprogramme suksesvol voltooi het. Jackson en Oosthuyzen is in 2017 gevonnis op ŉ reeks aanklagte nadat daar bevind is hulle het Victor Mlotshwa aangerand en in ŉ doodskis ingedwing. ŉ Video van die voorval is wyd op sosiale media versprei. Die twee is oorspronklik in die rondgaande hof in Middelburg onderskeidelik tot effektief 11 jaar en 14 jaar tronkstraf gevonnis. Die appèl teen hul skuldigbevinding en vonnisse is in November in die appèlhof in Bloemfontein toegestaan. Die appèlhof het die skuldigbevinding en vonnisse vir onder meer poging tot moord, wat in die rondgaande hof in Middelburg opgelê is, ter syde gestel. Die appèlhof het albei mans skuldig bevind aan aanranding met die doel om ernstig te beseer en ontvoering. Jackson is ook skuldig bevind aan regsverydeling. Oosthuyzen en Jackson is tot effektief vyf jaar tronkstraf gevonnis. Die vonnisse is terugwerkend tot 25 Augustus 2017.